# Agit Prop

### Wikipedia

Tämä artikkeli käsittelee 1970-luvulla perustettua lauluyhtyettä. Agitprop oli myös eräs Neuvostoliiton virasto.

Agit Prop on 1970-luvulla perustettu suomalainen vasemmistolainen lauluyhtye.

1970-luvun vasemmistolaisen poliittisen laululiikkeen ja varsinkin Agit Propin syntyyn vaikutti perustajiensa folktausta: perustajajäsenillä Pekka Aarniolla ja Launiksen veljeksillä (Tapanilla, Martilla eli Cuculla ja Mikalla) oli kokoonpano nimeltään "Guldgurkorna" ja Sinikka Sokalla "Sinkat". (Puhelimessa väärin kuultu nimi "Sinikat" sai sitten jäädä muotoon "Sinkat"). Kaikki olivat tuttuja keskenään jo rippikouluajoilta ja Töölön seurakunnan Mustasaaresta, jossa oli mukana myös edellisiä hieman nuorempi Hannu Nurmio. Muun muassa Linnanmäen kalliolla kokoontui 1960-luvun loppupuolella folk-klubi, jossa istuskeltiin ja kuunneltiin heidän lisäkseen myös muun muassa Hectoria.

Voimakas politisoituminen 1970-luvun alussa vei mukaansa ja Suomen kommunistisen puolueen Leninin satavuotisjuhlia voidaan pitää laululiikkeen alkuna. Sinikka Sokka, Pekka Aarnio ja Martti Launis lauloivat omien kokoonpanojensa lisäksi myös yhdessä, ja kun mukaan tuli vielä Kiti Neuvonen oli Agit Propin runko koossa. Varsinaisesti Agit Prop oli alun perin Uudenmaan sosialistisen nuorisoliiton (USNL) ohjelmatoimintaa johtamaan perustettu osasto ja toiminnassa oli mukana lukuisia eri henkilöitä. Nimi tulee sanoista agitaatio ja propaganda. Agit Prop -yhtyeenä sittemmin tunnettu ryhmä syntyi Berliinin II poliittisen laulun festivaalia varten vuonna 1971. Esiintyminen oli menestys ja siitä uutisoitiin laajasti kotimaan lehdistössä. Kvartettia kysyttiin ahkerasti esiintymään eri tilaisuuksiin, mutta Pekka Aarnion sanoin: "Ei niistä keikoista tosin mitään rahaa saanut, opintolainoilla me elettiin." Kokoonpanossa tapahtui muutoksia. Kiti Neuvosen tilalle tuli Anu Saari noin vuoden ajaksi ja hän oli mukana myös ensimmäisellä levyllä. Monna Kamun korvattua Anu Saaren kvartetti sai lopullisen muotonsa. Agit Propista tuli yksi taistolaisen liikkeen julkisista keulakuvista.

Love Recordsia ei sovi koskaan unohtaa puhuttaessa Agit Propista: sen levytyksiä Lovelle ovat Agit Prop vuodelta 1972 ja Laulu kaikille vuodelta 1974. Lisäksi Agit Prop on mukana useilla eri kokoelmalevyillä. Yhtyeen huippukautta olivat vuodet 1972–1975, jolloin se esiintyi noin 50 kertaa vuodessa. Virallisesti yhtye ei ole koskaan lopettanut toimintaansa. Se on jatkanut konsertointia näihin päiviin asti, tosin välillä pitkinkin tauoin ja pääasiassa kaveripiirin sisäisissä tilaisuuksissa.

Viime vuosina Agit Prop on taas nostanut päätään. Ehkä osin Ultra Bran synnyttämän kiinnostuksen myötä nuoremmatkin ikäluokat ovat innostuneet Agit Propin levyistä, jotka on myös uudelleenjulkaistu CD-muodossa. Yhtye esiintyi muun muassa Työväen musiikkitapahtumassa Valkeakoskella, Seinäjoen Provinssirockissa ja Kaustisella kesällä 2003.

## [muokkaa] Aiheesta muualla

- Agit Propin laulutuotanto 1900-luvulla Suomen Äänitearkiston tietokannassa

Haettu osoitteesta http://fi.wikipedia.org../../../a/g/i/Agit_Prop_327c.html

Luokka: Suomalaiset lauluyhtyeet

##### Views

- Artikkeli
- Keskustelu
- Nykyinen versio

##### Etsi